บ้านปู-ผาแดงไม่ฟื้น
รายได้เพิ่มน้อยราคาถ่านหินถูกกำไรลด.
7 มี.ค. 2556

รายได้เพิ่มน้อยราคาถ่านหินถูกกำไรลด.
‘ผาแดง’รัดเข็มขัดหวังแค่คุ้มทุน.บ้านปูทำใจปีนี้รายได้กำไรไม่ดี ถ่านหินราคาถูก ด้านผาแดงขอแค่คุ้มทุนมุ่งลดต้นทุนทุกด้าน
นางสมฤดี ชัยมงคล ประธานเจ้าหน้าที่การเงิน บริษัท บ้านปู (BANPU) เปิดเผยว่า ผลการดำเนินงานปีนี้คาดว่าจะออกมาไม่ดีนักเนื่องมาจากการผลิตเพิ่มขึ้นไม่มากจากปีก่อน และอัตรากำไรมีแนวโน้มลดลง
บริษัทตั้งเป้าหมายยอดขายถ่านหินไว้ 48 ล้านตัน เพิ่มขึ้นจากปีก่อนที่มียอดขายรวม 43.8 ล้านตัน มาจากการผลิตถ่านหินที่อินโดนีเซียเพิ่มขึ้น 2 ล้านตัน และจีนเพิ่มขึ้น 2 ล้านตัน ขณะที่ราคาขายถ่านหินในอินโดนีเซียลดลง 10 เหรียญสหรัฐ/ตัน และออสเตรเลีย ลดลง 23 เหรียญสหรัฐ/ตัน ดังนั้นราคาขายถ่านหินของบริษัทเฉลี่ยปีนี้อยู่ที่ 80 เหรียญสหรัฐ/ตัน ต่ำกว่าเฉลี่ยปีก่อนที่ 90 เหรียญสหรัฐ/ตัน ทำให้รายได้ปี 2556 จะใกล้เคียงปีก่อนที่มีรายได้รวม 1.17 แสนล้านบาท
สำหรับกำไรจากธุรกิจโรงไฟฟ้าปี 2556 คาดว่าจะใกล้เคียงปี 2555 ที่มีกำไรจากโรงไฟฟ้าบีแอลซีพี 2,300 ล้านบาทหรือ 13% ของกำไรทั้งหมดของบริษัท ส่วนโรงไฟฟ้าหงสาที่ลาวคาดว่าจะทำกำไรให้อย่างมีนัยสำคัญในปี 2558 ขณะที่คดีความที่ถูกบริษัท งานทวี ฟ้องร้อง ขณะนี้ได้ยื่นอุทธรณ์ไปแล้วคาดว่าจะทราบผลของคดีในอีก 34 ปีข้างหน้า แต่ไม่กระทบการดำเนินโครงการของบริษัท
บริษัทได้ดูแลผู้ถือหุ้นโดยจะใช้เงินจำนวน 6,150 ล้านบาทในการซื้อหุ้นคืน 13.56 ล้านหุ้นหรือ 5% ของทุนที่เรียกชำระแล้ว โดยจะซื้อคืนจากตลาดหลักทรัพย์แห่งประเทศไทยในวันที่ 15 มี.ค.14 ก.ย. ในราคาไม่เกินราคาปิดย้อนหลัง 30 วันนับจากวันที่คณะกรรมการบริษัทมีมติวันที่ 20 ก.พ. +ส่วนเกินมูลค่าเพิ่ม 15% การซื้อหุ้นคืนในครั้งนี้คาดหวังว่าเมื่อจำนวนหุ้นในกระดานลดลงจะทำให้กำไรต่อหุ้นเพิ่มขึ้น และการซื้อหุ้นคืนในครั้งนี้ไม่กระทบงบดุลของบริษัทที่ยังมีความสามารถในการจ่ายเงินปันผลได้ตามปกติเพราะมีกำไรสะสมเพียงพอ โดยปันผลงวดผลการดำเนินงานครึ่งปีหลัง 2555 หุ้นละ 9 บาท ให้กับผู้ถือหุ้นที่มีชื่อในทะเบียนวันที่ 11 เม.ย. 2556 จากที่จ่ายเงินปันผลระหว่างกาลไปแล้วเมื่อเดือน ก.ย. ที่หุ้นละ 9 บาท รวมเป็นทั้งปี 2555 จ่ายหุ้นละ 18 บาท ใกล้เคียงการจ่ายเงินปันผลในปี 2554
ทั้งนี้ แม้ว่าผลประกอบการงวดปี 2555 ที่ผ่านมาที่มีกำไรสุทธิ 9,293 ล้านบาท ลดลง 54% จากปี 2554 หากไม่รวมรายการพิเศษที่เกิดขึ้นในปี 2554 กำไรจะลดลงเพียง 40%
ส่วนงบลงทุน 5 ปีนี้ (2555-2558) ลดลงจาก 1,700 ล้านเหรียญสหรัฐ มาอยู่ที่ 1,248 ล้านเหรียญสหรัฐ โดยปีก่อนใช้ไปแล้ว 207 ล้านเหรียญสหรัฐ และคาดว่าปีนี้จะใช้งบลงทุน 270 ล้านเหรียญสหรัฐเน้นลงทุนในอินโดนีเซียและออสเตรเลียเป็นหลัก ซึ่งงบลงทุนดังกล่าวไม่รวมการซื้อกิจการ 
ด้านนายฟรานซิส แวนเบลเลน กรรม การผู้จัดการ บริษัท ผาแดงอินดัสทรี (PDI) เปิดเผยว่า การทำธุรกิจของบริษัทปีนี้น่าจะเข้าสู่จุดคุ้มทุน แต่ในส่วนของรายได้ก็จะลดลงจากปีที่ผ่านมาเพราะบริษัทจะลดการผลิตลงมาเหลือ 88.5 หมื่นตัน จากเดิมที่ผลิตอยู่ที่ 1.08 แสนตัน เพราะมองว่าการผลิตในระดับนี้จะเกิดประโยชน์สูงสุดต่อบริษัท
อย่างไรก็ตาม ในแง่ของราคาแร่สังกะสีนั้นคาดว่าน่าจะมีแนวโน้มดีขึ้นจากปัจจุบันอยู่ที่ 2,100 เหรียญสหรัฐ/ตัน แต่เพื่อป้องกันความเสี่ยงเรื่องราคาบริษัทได้ขายล่วงหน้าไปแล้ว 20%ที่ราคา 2,100 เหรียญสหรัฐ/ตัน